Nog 2 polisiebeamptes doodgeskietFoto: SAPD, Facebook Lt.kol. Lungelo Dlamini, woordvoerder van die polisie, het gesê een van die beamptes is op die toneel dood terwyl die ander beampte later in die hospitaal oorlede is. Volgens Dlamini het twee rowers ŉ supermark in Dobsonville beroof en terwyl hulle van die toneel gevlug het, teen ŉ ongemerkte polisievoertuig gebots. “Die rowers het toe glo op die beamptes losgebrand. Die beamptes se vuurwapens word vermis en niemand is nog in hegtenis geneem in verband met die voorval nie,” het Dlamini gesê. Sizakele Nkosi-Malobane, Gautengse LUR vir gemeenskapsveiligheid, het vroeër aan joernaliste gesê daar word vordering gemaak rakende polisiemoorde. Sy het gesê die meeste van die vermeende moordenaars is agter tralies. “Dit is tyd dat wetstoepassers hulself beskerm teen hierdie gevoellose misdadigers … dit moet end kry,” het sy gesê. “Daar word van wetstoepassers verwag om te alle tye hul koeëlvaste baadjies te dra, maar dit lyk nie of dit gebeur nie. Dit lyk vir my asof beamptes nie die toerusting wat aan hul verskaf word, doeltreffend gebruik nie.”